PATVIRTINTA

Šalčininkų socialinių paslaugų centro

direktoriaus 2020 m. lapkričio 27 d.

įsakymu Nr. V- 496

**ŠALČININKŲ SOCIALINIŲ PASLAUGŲ CENTRO KORUPCIJOS PREVENCIJOS TVARKOS APRAŠAS**

**I skyrius**

**BENDROSIOS NUOSTATOS**

1. Šalčininkų socialinių paslaugų centro (toliau – Centras) korupcijos prevencijos tvarkos aprašas (toliau – Tvarkos aprašas) reglamentuoja korupcijos prevencijos įgyvendinimą Centre.

2. Tvarkos apraše vartojamos sąvokos:

2.1. korupcijos prevencija – korupcijos priežasčių, sąlygų atskleidimas ir šalinimas sudarant bei įgyvendinant atitinkamų priemonių sistemą, taip pat poveikis asmenims, siekiant atgrasinti nuo korupcinio pobūdžio nusikalstamų veikų darymo;

2.2. korupcijos rizikos veiksniai – priežastys, sąlygos, aplinkybės ir atvejai, dėl kurių gali atsirasti korupcijos rizika;

2.3. korupcinio pobūdžio teisės pažeidimas – darbuotojo darbo pareigų pažeidimas, padarytas tiesiogiai ar netiesiogiai siekiant ir reikalaujant turtinės ar kitokios asmeninės naudos (dovanos, pažado, privilegijos) sau ir kitam asmeniui, taip pat ją priimant, tai kai daroma piktnaudžiaujant tarnybine padėtimi, viršijant įgaliojimus, neatliekant pareigų, pažeidžiant viešuosius interesus, taip pat korupcinio pobūdžio nusikalstama veika;

2.4. korupcijos pasireiškimo tikimybė – prielaida, kad tam tikri įstaigos veiklą veikiantys išoriniai ir /ar vidiniai ir ar individualūs rizikos veiksniai sudarys galimybes atsirasti korupcijai.

3. Kitos Tvarkos apraše vartojamos sąvokos suprantamos taip, kad jos apibrėžtos Lietuvos Respublikos korupcijos prevencijos įstatyme, Korupcijos rizikos analizės atlikimo tvarkoje, patvirtintoje Lietuvos Respublikos Vyriausybės 2002 m. spalio 8 d. nutarimu Nr. 1601 „Dėl korupcijos rizikos analizės atlikimo tvarkos patvirtinimo“.

4. Korupcijos prevenciją Centre įgyvendina Cento direktoriaus įsakymu sudaryta Darbo grupė, vykdanti korupcijos prevencijos funkcijas (toliau – Darbo grupė).

**II skyrius**

**KORUPCIJOS PREVENCIJOS TIKSLAI IR UŽDAVINIAI**

5. Korupcijos prevencijos tikslas – siekti užkirsti kelią korupcijos pasireiškimui Centre.

6. Korupcijos prevencijos uždaviniai:

6.1. atkleisti korupcijos priežastis, sąlygas joms atsirasti bei jas pašalinti;

6.2. atgrasinti asmenis nuo korupcinio pobūdžio nusikalstamų veikų darymo;

6.3. užtikrinti realų ir veiksmingą korupcijos prevencijos teisinį reguliavimą;

6.4. teisinėmis, organizacinėmis ir socialinėmis priemonėmis sukurti tinkamą ir veiksmingą korupcijos prevencijos organizavimo, įgyvendinimo, priežiūros ir kontrolės mechanizmą.

**III SKYRIUS**

**KORUPCIJOS PREVENCIJOS PRIEMONĖS**

7. Korupcijos prevencija Centre įgyvendinama šiomis priemonėmis:

7.1. korupcijos pasireiškimo tikimybės atitinkamose Centro veiklos srityse nustatymu, analize ir vertinimu;

7.2. korupcijos prevencijos programos rengimu ir įgyvendinimu;

7.3. informacijos apie asmenį pareigoms, kurios nurodytos Lietuvos Respublikos korupcijos įstatymo 9 straipsnyje, užimti gavimu ir vertinimu;

7.4. informacijos teikimu juridinių asmenų registrams;

7.5. nustatytų korupcijos atvejų viešinimu;

7.6. švietimu ir informavimu;

7.7. kitomis priemonėmis.

**IV SKYRIUS**

**KORUPCIJOS PASIREIŠKIMO TIKIMYBĖS NUSTATYMAS IR VERTINIMAS**

8. Korupcijos pasireiškimo tikimybės nustatytas Centre atliekamas kasmet, vadovaujantis Lietuvis Respublikos korupcijos prevencijos įstatymo 6 straipsniu, Korupcijos rizikos analizės atlikimo tvarka, patvirtinta Lietuvos Respublikos Vyriausybės 2002 m. spalio 8 d. nutarimu Nr. 1601 ir atžvelgiant į Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2 - 170 patvirtintas Valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijas.

9. Centro veiklos sritis, kuriose nustatoma korupcijos pasireiškimo tikimybė, identifikuoja Darbo grupė, vadovaudamasi Centro direktoriaus įsakymu patvirtintu veiklos reglamentu ir bendradarbiaudama su administracijos ir Centro darbuotojais.

10. Darbo grupę, atlikusi korupcijos pasireiškimo tikimybės vertinimą, parengia motyvuotą išvadą, kuriuos formą nustato Specialiųjų tyrimų tarnybos direktorius. Išvadoje nurodomos Centro veiklos sritys, kuriose atliktas korupcijos pasireiškimo tikimybės vertinimas, naudoti metodai, atlikti veiksmai ir analizuoti dokumentai, priemonės, kurių būtina imtis nustatytiems korupcijos rizikos veiksniams valdyti ir pašalinti, kiti siūlymai. Išvada pateikiama Centro direktoriui.

11. Atlikus Centro korupcijos rizikos analizę, Darbo grupė parengia korupcijos prevencijos programą ir jos įgyvendinimo priemonių planą.

**V SKYRIUS**

**KORUPCIJOS PREVENCIJOS PROGRAMNOS RENGIMAS IR ĮGYVENDINIMAS**

12. Korupcijos prevencijos programa (toliau – Programa) Centre rengiama 3 metų laikotarpiui, vadovaujantis Lietuvos Respublikos korupcijos prevencijos įstatymo 7 straipsniu, Lietuvos Respublikos nacionalinės kovos su korupcija 2015-2025 metų programos, patvirtintos Lietuvos Respublikos Seimo 2015 m. kovo 10 d. nutarimu Nr. XII-1537, 40 ir 41 punktais, Lietuvos Respublikos specialiųjų tyrimų tarnybos direktoriaus 2011 m. gegužės 13 d. įsakymu Nr. 2 – 170 „Dėl valstybės ar savivaldybės įstaigų veiklos sričių, kuriose egzistuoja didelė korupcijos pasireiškimo tikimybė, nustatymo rekomendacijų patvirtinimo“ ir atsižvelgiant į atliktus korupcijos pasireiškimo tikimybės vertinimus.

13. Programą rengia Darbo grupė, dalyvaujant Centro darbuotojams.

14. Kartu su programa rengiamas jos įgyvendinimo priemonių planas, skirtas Programoje numatytiems tikslams ir uždaviniams įgyvendinti.

15. Programa ir jos įgyvendinimo priemonių planas tvirtinami Centro direktoriaus įsakymu ir skelbiami interneto svetainėje.

16. Priemonių plane nurodytų priemonių įgyvendinimo organizavimą ir kontrolę atlieka Darbo grupę.

17. Kartą per metus Darbo grupės vadovas Centro direktoriui raštu pateikia apibendrintą informaciją apie programos priemonių įgyvendinimą ir pasiektus rezultatus.

**VI SKYRIUS**

**INFORMACIJOS APIE ASMENIS, SIEKIANČIUS EITI AR EINANČIUS ATITINAKAMAS PAREIGAS, PATEIKIMAS**

18. Prieš Centro direktoriui skiriant asmenį į pareigas, nustatytas Nutarimu patvirtintame konkursinių pareigų sąraše, siekiant įvertinti asmens patikimumą ir mažinti korupcijos pasireiškimo tikimybę, raštu kreipiamasi į Lietuvos Respublikos specialiųjų tyrimų tarnybą su prašymu pateikti turimą informaciją apie asmenį.

19. Rašytinius prašymus Lietuvos Respublikos specialiųjų tyrimų tarnybai dėl asmenų, kuriuos rengiamasi skirti Centro padalinio vadovų, rengia Centro teisės specialistas, vadovaudamasis Lietuvos Respublikos korupcijos prevencijos įstatymo 9 straipsniu.

**VII SKYRIUS**

**NUSTATYTŲ KORUPCIJOS ATVEJŲ VIEŠINIMAS, ŠVIETIMAS IR KITŲ KORUPCIJOS PREVENCIJOS PRIEMONIŲ TAIKYMAS**

20. Centro interneto svetainėje skelbiama aktuali informacija, susijusi su korupcijos prevencijos įgyvendinimu Centre.

21. Už informacijos skelbimą ir atnaujinimą atsakingas Darbo grupės vadovas.

22. Darbo grupė pagal poreikį Centro darbuotojams organizuoja mokymus tarnybinės etikos, korupcijos bei interesų konfliktų prevencijos klausimais.

23. Centro darbuotojai, kiti asmenys apie galimas korupcinio pobūdžio nusikalstamas veikas ir/ar kitų tapataus pobūdžio, tačiau mažiau pavojingų teisės pažeidimų, faktus turi kreiptis ir informuoti Darbo grupės narį arba Centro direktorių.

24. Darbo grupė, pritarus Centro direktoriui, gali taikyti kitas korupcijos prevencijos Centre priemones.

**VIII SKYRIUS**

**INFORMACIJOS TEIKIMAS JURIDINIŲ ASMENŲ REGISTRAS**

25. Juridinių asmenų registrui pateikiama informacija, jei įsiteisėtų teismo nuosprendis, pripažįstantis padarius korupcinio pobūdžio nusikalstamas veikas arba kurių darbuotojas ar įgaliotas atstovas įsiteisėjusiu teismo nuosprendžiu yra padaręs korupcinio pobūdžio nusikalstamas veikas veikdamas juridinio asmens naudai arba jo interesais.

**IX**  **SKYRIUS**

**BAIGIAMOSIOS NUOSTATOS**

26. Šis Tvarkos aprašas gali būti keičiamas, papildomas ir pripažįstamas netekusiu galios Centro direktoriaus įsakymu.

27. Centro darbuotojai savo veiksmais ar neveikimu privalo nesudaryti sąlygų korupcinio pobūdžio nusikalstamoms veikoms.

28. Centro darbuotojų veiksmai, netinkamai įgyvendinant Tvarkos aprašo nuostatas ar jų neįgyvendinant, gali būti skundžiami Lietuvos Respublikos įstatymų nustatyta tvarka.

29. Darbuotojai už šio Tvarkos aprašo nuostatų nesilaikymą atsako Lietuvos Respublikos teisės aktų nustatyta tvarka.

**\_\_\_\_\_\_\_\_\_\_\_\_\_\_\_\_\_\_**